## Rješenje Ustavnog suda Republike Hrvatske broj U-III-128 od 29

### NN 35/1999 (12.4.1999.), Rješenje Ustavnog suda Republike Hrvatske broj U-III-128 od 29

# **USTAVNI SUD REPUBLIKE HRVATSKE**

Ustavni sud Republike Hrvatske u Vijeću sastavljenom od dopredsjednika
Suda Jurice Malčića, kao predsjednika Vijeća te sudaca Mladena Žuvele i
mr. Vojislava Kučekovića, kao članova Vijeća u postupku povodom ustavne
tužbe A. P., sada trajno nastanjen u C., kojeg zastupa B. S., odvjetnik
iz M. L., na sjednici Vijeća održanoj dana 29. ožujka 1999. godine, jednoglasno
je donio

## **RJEŠENJE**

I. Ustavna tužba se odbacuje.

II. Ovo rješenje objavit će se u "Narodnim novinama".

Obrazloženje

A. P., državljanin Republike Italije, sada trajno nastanjen u C., podnio
je ustavnu tužbu u povodu dopisa Ministarstva vanjskih poslova Republike
Hrvatske, klasa: 940-01/98-01/131, urbroj: 521-03-05-02/19-98-02 od 21.
prosinca 1998. godine, kojim se odbija dati suglasnost na ugovor o kupoprodaji
nekretnina, sklopljenog 31. svibnja 1996. godine. Podnositelj smatra da
mu je navedenim dopisom povrijeđeno ustavno pravo iz članka 10. i članka
48. Ustava Republike Hrvatske, kao i iz članka 2. stavka 1. Ugovora između
Vlade Republike Hrvatske i Vlade Republike Italije o poticanju i zaštiti
ulaganja ("Narodne novine - Međunarodni ugovori", broj 4/97).

Ustavna tužba nije dopuštena.

Ustavni zakon o Ustavnom sudu Republike Hrvatske ("Narodne novine",
broj 13/91, nastavno: Ustavni zakon) u stavku 1. članka 28. određuje da
svatko može podnijeti ustavnu tužbu ako smatra da mu je odlukom sudbene,
upravne vlasti ili drugih tijela koje imaju javne ovlasti, povrijeđeno
jedno od Ustavom utvrđenih sloboda i prava čovjeka i građanina.

Osporenim dopisom, Ministarstvo vanjskih poslova Republike Hrvatske,
u skladu s odredbom članka 356. stavka 2. u svezi sa stavkom 5. Zakona
o vlasništvu i drugim stvarnim pravima ("Narodne novine", broj 91/96),
obavještava podnositelja ustavne tužbe o odbijanju davanja suglasnosti
na ugovor o prodaji nekretnina zaključenog dana 31. svibnja 1996. godine,
između podnositelja ustavne tužbe, kao kupca i N. S., talijanskog državljanina,
kao prodavatelja.

Odredbom članka 356. stavak 2. Zakona o vlasništvu i drugim stvarnim
pravima, propisano je da, ako zakonom nije drukčije određeno, strane fizičke
i pravne osobe mogu, pod pretpostavkom uzajamnosti, stjecati vlasništvo
nekretnina na području Republike Hrvatske, ako suglasnost za to dade ministar
vanjskih poslova Republike Hrvatske, po prethodno pribavljenom mišljenju
ministra pravosuđa Republike Hrvatske, dok je odredbom stavka 5. navedenog
članka propisano da suglasnost iz stavka 2. navedenog članka nije upravni
akt.

Slijedom navedenog, dopis Ministarstva vanjskih poslova Republike Hrvatske
kojom obavještava stranu osobu o odbijanju davanja suglasnosti na ugovor
o prodaji nekretnina nije odluka upravne vlasti povodom koje se može podnijeti
ustavna tužba, u smislu odredbe članka 28. stavka 1. Ustavnog zakona. Uostalom,
kada bi se i zauzelo motrište da je riječ o konačnom pojedinačnom aktu,
povodom kojeg nije osigurana druga sudska zaštita, o zahtjevu za zaštitu
Ustavom zajamčenog prava i slobode čovjeka i građanina u odnosu na taj
akt, odlučuje sud nadležan za upravne sporove (Upravni sud Republike Hrvatske)
odgovarajućom primjenom Zakona o upravnim sporovima (članka 66.) ("Narodne
novine", broj 53/91, 9/92 i 77/92). To drugim riječima znači da bi u tom
slučaju ova ustavna tužba bila preuranjena.

Stoga je ustavnu tužbu valjalo temeljem odredbe članka 26. Ustavnog
zakona, a u svezi s člankom 58. Poslovnika Ustavnog suda Republike Hrvatske
("Narodne novine", broj 29/94), odbaciti kao nedopuštenu jer nema pretpostavki
za odlučivanje o biti stvari.

Odluka o objavi temelji se na odredbi članka 20. stavka 1. Ustavnog
zakona.

Broj: U-III-128/1999
Zagreb, 29. ožujka 1999.

USTAVNI SUD REPUBLIKE HRVATSKE

Predsjednik Vijeća
**Jurica Malčić,** v. r.

Rješenje, NN 35/1999-742